input: DELEGIRANA UREDBA KOMISIJE (EU) št. 1001/2014
  z dne 18. julija 2014
  o spremembi Priloge X k Uredbi (EU) št. 1307/2013 Evropskega parlamenta in Sveta o pravilih za neposredna plačila kmetom na podlagi shem podpore v okviru skupne kmetijske politike
  EVROPSKA KOMISIJA JE -
  ob upoštevanju Uredbe (EU) št. 1307/2013 Evropskega parlamenta in Sveta z dne 17. decembra 2013 o pravilih za neposredna plačila kmetom na podlagi shem podpore v okviru skupne kmetijske politike ter razveljavitvi Uredbe Sveta (ES) št. 637/2008 in Uredbe Sveta (ES) št. 73/2009 (1) ter zlasti člena 46(9)(c) Uredbe,
  ob upoštevanju naslednjega:
  (1)
  Poglavje 3 naslova III Uredbe (EU) št. 1307/2013 določa pogoje za dodelitev plačil za kmetijske prakse, ki ugodno vplivajo na podnebje in okolje. Navedena pravila vključujejo pravila za površine z ekološkim pomenom, da se dosežejo cilji v zvezi z biotsko raznovrstnostjo.
  (2)
  Zaradi poenostavitve upravnih postopkov in upoštevanja značilnosti različnih vrst površin z ekološkim pomenom člen 46(3) Uredbe (EU) št. 1307/2013 omogoča uporabo pretvorbenih in utežnih faktorjev.
  (3)
  Delegirana uredba Komisije (EU) št. 639/2014 (2) je spremenila Prilogo X k Uredbi (EU) št. 1307/2013, da bi določila ustrezne pretvorbene in utežne faktorje iz člena 46(3) navedene uredbe.
  (4)
  Na podlagi razprav z Evropskim parlamentom in Svetom o Delegirani uredbi (EU) št. 639/2014 se je Komisija zavezala, da bo povečala utežni faktor za površine s kmetijskimi rastlinami, ki vežejo dušik, iz točke (j) prvega pododstavka člena 46(2) Uredbe št. 1307/2013, da se dosežejo zgoraj navedeni cilji.
  (5)
  Prilogo X k Uredbi (EU) št. 1307/2013 bi zato bilo treba ustrezno spremeniti.
  (6)
  Ta uredba bi se morala uporabljati za vloge za pomoč za koledarska leta, ki sledijo koledarskemu letu 2014 -
  SPREJELA NASLEDNJO UREDBO:
  Člen 1
  Sprememba Uredbe (EU) št. 1307/2013
  V Prilogi X k Uredbi (EU) št. 1307/2013 se utežni faktor „0,3“ za površine s kmetijskimi rastlinami, ki vežejo dušik, nadomesti z „0,7“.
  Člen 2
  Začetek veljavnosti in uporaba
  Ta uredba začne veljati sedmi dan po objavi v Uradnem listu Evropske unije.
  Uporablja se za vloge za pomoč za koledarska leta, ki sledijo koledarskemu letu 2014.
  Ta uredba je v celoti zavezujoča in se neposredno uporablja v vseh državah članicah.
  V Bruslju, 18. julija 2014